પણ મેયોએ એવું તો શું લખ્યું હતું કે ભારતીયોને આટલું લાગી આવ્યું? મેયોએ ‘મધર ઈન્ડિયા’માં નિષ્ઠુર ભાષામાં પુરુષપ્રધાન ભારતીય સમાજમાં મહિલાઓની દારુણ હાલત વર્ણવી હતી. મેયોએ હિન્દુ સમાજમાં મહિલાઓ પર રીતરિવાજનાં નામે થઈ રહેલાં અત્યાચારો અને સ્ત્રીઓની ઘોર ઉપેક્ષાની અતિશય કડક શબ્દોમાં ટીકા કરી હતી. મેયોએ આ પુસ્તકમાં ભારતની બાળલગ્નપ્રથા, સતીપ્રથા, વિધવાઓને કે ત્યક્તાઓને પૂન:લગ્ન ના કરવા દઈને તેમનાં પર આજીવન ગુજારાતી ક્રૂરતા વિશે લખીને બહુમતી સમાજનાં શાબ્દિક રીતે છોતરાં કાઢ્યાં હતાં. આ પુસ્તકના સંશોધન માટે તેમણે ભારતની મુલાકાતો લીધી હતી, અનેક લોકોને મળ્યાં હતાં અને ભારતની વસતિ ગણતરી, હોસ્પિટલ્સ અને સરકારનાં સંશોધનો, અખબારો, ધાર્મિક ગ્રંથો અને વિધાનસભાઓની ચર્ચાઓનાં દસ્તાવેજોનો સઘન અભ્યાસ કર્યો હતો.